# Maria Lasitskene

Maria Aleksandrovna Lasitskene (errusieraz: Мария Александровна Ласицкене; jaiotza izena, Maria Kutxina; Prokhladny, Kabardino-Balkaria, Errusia, 1993ko urtarrilaren 14a) gorako jauzian aritzen den errusiar atleta da. Munduko txapeldun hirukoitza izan da (Pekin 2015, Londres 2017 eta Doha 2019), baita txapeldun olinpikoa ere (Tokio 2020).

## Ibilbidea

Lasitskenek 2009ko Munduko Gazte Txapelketan lortu zuen lehenengo nazioarteko domina, 1,85 metroko marka pertsonala lortuta. Zilarrezko domina eskuratu zuen, Alessia Trost italiarraren atzetik. 2009ko Europako Gazte Olinpiar Jaialdian eta 2009ko Gymnasiade-an ere lortu zituen zilarrezko dominak.
2010ean, lehenengo Gazte Olinpiar Jokoetan urrezko domina bereganatu zuen emakumezko gorako jauzian, 1,86 metroak gaindituta eta Alessia Trost garaituz.
2011ko denboraldiaren hasieran Yelena Slesarenko garaitzea lortu zuen, 1,90 m-ko jauzi batekin. Garaipen are handiagoa eskuratu zuen Moraviako Gorako Jauzi Tour-ean, Třinec-en. Bertan 1,97 metroak gainditu zituen eta Barnealdeko Gorako Jauziko Junior Errekorra lortu zuen, 1994tik Desislava Aleksandrovaren esku egondakoa.
Lasitskenek urrezko domina irabazi zuen 2014ko Pista Estaliko Munduko Atletismo Txapelketan, eta zilarra 2014ko Europako Atletismo Txapelketan. 2015eko Pista Estaliko Europako Atletismo Txapelketan urrezko domina eskuratu zuen, baita 2015eko Munduko Atletismo Txapelketan ere, 2,01 m-ko marka pertsonala lortuz.
Munduko Txapelketan lortutako garaipenaren ondoren, 2016ko Olinpiar Jokoetan urrea irabazteko faboritoetako bat zen, baina azkenean ezin izan zuen Jokoetan parte hartu, Errusiako Atletismo Federazioari parte hartzea debekatu ziotelako dopin eskandalua dela-eta. Errusiako txapelketa batetan 2,00 m-ko altuera lortu zuen, Rioko Olinpiar Jokoetan urrezko domina lortzeko moduko marka. 2017ko apirilean, Errusiaren debekua amaitu arte atleta neutral gisa lehiatzeko eskaera onartu zioten, eta beraz Lasitskenek nazioarteko txapelketetan parte har dezake Errusia kanporatuta egon arren. Lehiaketetara itzuli ondoren Diamond Leage txapelketan hartu zuen lehenengoz, eta emakumezko gorako jauzian irabazi zuen 2,03 m-ko marka pertsonal berriarekin.
Marka pertsonala 2,04 metrora hobetu zuen 2017ko ekainaren 11n, Hengelon. 2017ko uztailaren 6an marka pertsonal berria lortu zuen Lausanneko Diamond Leage-an 2,06 m-ko altuerarekin, txapelketa horretako errekor historikoa. Garaipen horien ondoren munduko txapeldun titulua mantentzea lortu zuen Londresen 2017ko abuztuaren 12an, 2,03 metrorekin.
Errusiako atletismo taldea nazioarteko txapelketetatik kanporatu zutenean, Lasitskenek batere harrituta ez zegoela adierazi zuen bere Instagram kontuan, eta atleta neutral gisa lehiatuko zuela esan zuen. "Harritzen nauen bakarra borroka honetan atletak bakarrik egotea da, eta gure kirolaren liderrak hitzekin soilik lagundu gaituztela", adierazi zuen.

## Bizitza pertsonala

2017ko Diamond Leage txapelketan lortutako garaipenaren ondoren, Errusiako Armadak senior lotinant izendatu zuen.
2017ko martxoaren 17an, Maria Vladas "Tashev" Lasitskas errusiar kirol kazetariarekin ezkondu zen, eta senarraren abizena hartu zuen.

## Erreferentziak

* ↑ (Ingelesez) «2009 World Youth Championships – High Jump – W Final» IAAF jatorrizkotik artxibatua (artxibatze data: 2009/7/23).
* ↑ (Ingelesez) «European Youth Olympic Festival 2009» WJAH jatorrizkotik artxibatua (artxibatze data: 2013/8/31).
* ↑ (Ingelesez) «Qatar Embraces Gold in Doha 2009 Gymnasiade» Qatar Athletic Association jatorrizkotik artxibatua (artxibatze data: 2011/4/14).
* ↑ (Ingelesez) «2010 Summer Youth Olympics – Girls high jump results (final)» Atos Origin jatorrizkotik artxibatua (artxibatze data: 2010/12/1).
* ↑ (Ingelesez) «Kuchina foils Slesarenko’s comeback in Volgograd» IAAF 2011/1/23.
* ↑ (Ingelesez) «Kuchina clears 1.97 m World junior best in Trinec» IAAF 2011/1/27.
* ↑ (Ingelesez) «IAAF provisionally suspends Russian Member Federation ARAF» www.iaaf.org.
* ↑ (Ingelesez) «IOC suspends Russian NOC and creates a path for clean individual athletes to compete in PyeongChang 2018 under the Olympic Flag» International Olympic Committee 2018/6/19.
* ↑ (Ingelesez) «Russia calls Olympics ban 'anti-Russia hysteria' and politically motivated» Washington Post jatorrizkotik artxibatua (artxibatze data: 2019/12/9).
* ↑ (Errusieraz) Чемпионы мира легкоатлеты Ласицкене и Шубенков досрочно получили звания старший лейтенант. .
* ↑ (Errusieraz) Кучина вышла замуж!. 2017/3/18.

## Ikus, gainera

* Atletismoa 2020ko Udako Olinpiar Jokoetan

## Kanpo estekak

* Datuak: Q454772
* Multimedia: Mariya Lasitskene / Q454772